《送野塘王经历三十韵》
宋代·何梦桂

世变浩无极，俯仰长吁嘻。人情恩与雠，相值每不期。

邯郸至受兵，何与鲁酒醨。弄丸本无心，乃解两家围。

怀古意未竟，伤今有馀悲。世无武城宰，偃室有谁归。

世无吴兴令，牛屋奚敢辞。不虞涉吾地，叫嚣且突隳。

樽俎化桎梏，宾主生戎夷。范雎几拉骼，蔡泽成颔颐。

自怜还自笑，此物至奚宜。犁牛受鞭絷，文狸坠阱机。

此岂物有罪，罪在角与皮。安之若有命，虽死无悔追。

俄闻天际星，一夕躔次移。光芒照人间，是为使者车。

翩然下青冥，持斧衣绣衣。文章星斗烂，号令雷霆威。

幕府遴高选，分遣羽檄飞。君来山水县，草木生光辉。

洗手奉三尺，不肯枉毫釐。登山缚虎兕，入水擒蛟螭。

斯民久疮痏，妪喣以母慈。遂使斯道福，溥及山泽癯。

盘水无先容，倾盖无素知。南北风马牛，何以极至斯。

生物不言功，固匪天地私。寸草犹有心，那得报春晖。

临行持杯水，劝君重踌躇。为我更持献，端谢夹谷师。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。